b'\n_START_ARTICLE_\nBioShock\n_START_SECTION_\nIgranje\n_START_PARAGRAPH_\nIgralec opazuje svet skozi o\xc4\x8di svojega lika, podobno kot pri drugih prvoosebnih strelskih igrah. Tudi premikanje, upravljanje z \xc2\xbb\xc5\xbeivljenjsko energijo\xc2\xab\xc2\xa0(\xc2\xbbzdravjem\xc2\xab) in interakcija z okolico so podobni. Element pre\xc5\xbeivetvenih grozljivk se izra\xc5\xbea v tema\xc4\x8dnem vzdu\xc5\xa1ju in v tem, da je igralec bolj omejen s sredstvi (strelivom, zdravjem) kot v klasi\xc4\x8dnih strelskih igrah. Poleg oro\xc5\xbeja zbira tudi t. i. plazmide, genetske modifikacije, ki dajejo njegovemu liku nad\xc4\x8dlove\xc5\xa1ke sposobnosti, kot so streljanje ognjenih krogel in zamrzovanje nasprotnikov na daljavo, pa tudi bolj defenzivne (imenovani toniki), kot so kameleonova ko\xc5\xbea in ustvarjanje iluzij za vabo nasprotnikom. Ofenzivne plazmide napaja serum EVE (Eva), ki ga igralec zbira v obliki injekcij, podobno kot \xc5\xbeivljenjsko energijo. Kadar lik umre, ga igra ponovno o\xc5\xbeivi v zadnji \xc2\xbbvita-komori\xc2\xab\xc2\xa0(\xc2\xbbvita-chamber\xc2\xab), ki jo je odkril._NEWLINE_V razli\xc4\x8dnih prostorih v mestu Rapture le\xc5\xbei denar, s katerim lahko igralec na avtomatih kupi strelivo, injekcije z \xc5\xbeivljenjsko energijo in serumom EVE ter drugo opremo. Avtomate in varnostne kamere ter robote je mo\xc5\xbeno \xc2\xbbshekati\xc2\xab\xc2\xa0tako, da igralec re\xc5\xa1i stopnjo mini-igre, podobne igri Pipe Mania iz poznih osemdesetih. Tako prelisi\xc4\x8deni avtomati imajo ni\xc5\xbeje cene in nudijo ve\xc4\x8d artiklov, kamere in roboti pa se obrnejo proti sovra\xc5\xbenim bitjem. Na enak na\xc4\x8din je mo\xc5\xbeno odpreti sefe in s kodo zaklenjena vrata. Razmeroma zgodaj v igri dobi \xc2\xbbraziskovalni fotoaparat\xc2\xab, s katerim lahko slika in analizira sovra\xc5\xbenike; analiza mu daje namige o ranljivostih razli\xc4\x8dnih tipov sovra\xc5\xbenikov in mo\xc4\x8dnej\xc5\xa1e napade._NEWLINE_Plazmide zbira igralec na razli\xc4\x8dnih to\xc4\x8dkah tekom zgodbe, pogosteje pa jih dobiva v posebnih avtomatih v zameno za mutageno snov, imenovano ADAM. To pridobi iz t. i. \xc2\xbbmalih sestric\xc2\xab\xc2\xa0(\xc2\xbblittle sisters\xc2\xab), ki jih je nekaj v vsaki stopnji igre. Da bi dobil ADAM iz njih, mora najprej premagati \xc2\xbbvelikega o\xc4\x8dka\xc2\xab\xc2\xa0(\xc2\xbbbig daddy\xc2\xab), genetsko spremenjenega \xc4\x8dloveka, vra\xc5\xa1\xc4\x8denega v ogromno oklepljeno in dobro oboro\xc5\xbeeno potaplja\xc5\xa1ko obleko, ki spremlja in varuje svojo \xc2\xbbmalo sestrico\xc2\xab. Pri vsakem takem sre\xc4\x8danju ima igralec dve mo\xc5\xbenosti: lahko re\xc5\xa1i \xc2\xbbmalo sestrico\xc2\xab\xc2\xa0in s tem pridobi nekaj Adama, ali pa jo \xc2\xbbizprazni\xc2\xab\xc2\xa0in dobi mnogo ve\xc4\x8djo koli\xc4\x8dino, deklica pa ob tem umre. Ta moralna odlo\xc4\x8ditev vpliva na konec zgodbe in tudi na te\xc5\xbeavnost igre. Vsak dobljen tip plazmida si lahko opremi v enega od prostih mest v svojem genomu ali pa shrani za poznej\xc5\xa1o modifikacijo. Ta izbira lastnosti lika predstavlja element igranja vlog._NEWLINE_Igra spodbuja iskanje kreativnih na\xc4\x8dinov prebijanja skozi Rapture, od izogibanja sovra\xc5\xbenikom s skrivanjem do kombiniranja oro\xc5\xbeij in plazmidov ter izkori\xc5\xa1\xc4\x8danja predmetov v okolici. Za primer, \xc4\x8de stopi sovra\xc5\xbenik v vodo, ga je mo\xc5\xbeno onesposobiti s strelom elektrike (eden od ofenzivnih plazmidov) v vodo brez natan\xc4\x8dnega merjenja in pokon\xc4\x8dati dokler ga trese elektrika. Dodatne na\xc4\x8dine bojevanja omogo\xc4\x8data sama raznolikost oro\xc5\xbeij, ki sega od preprostega klju\xc4\x8da preko pi\xc5\xa1tole in \xc5\xa1ibrenice do neobi\xc4\x8dajnega kemi\xc4\x8dnega metalca, ter raznolikost streliva, pri \xc4\x8demer obstajajo za vsako oro\xc5\xbeje (z izjemo klju\xc4\x8da) tri vrste le-tega (obi\xc4\x8dajno, redko in iznajdljivo).\n_START_SECTION_\nZgodba\n_START_PARAGRAPH_\nDogajanje se odvija v alternativnem letu 1960, v antiutopi\xc4\x8dnem okolju podvodnega mesta Rapture (dobesedno o\xc4\x8daranje, navdu\xc5\xa1enje, prevzetost, zamaknjenost, ekstaza), ozadje pa igralec izve skozi zvo\xc4\x8dne posnetke, ki jih pobira na razli\xc4\x8dnih lokacijah, ko napreduje skozi mesto. Rapture je skrivoma zgradil poslovni magnat Andrew Ryan leta 1946 na oceanskem dnu sredi Atlantskega oceana kot prostor za utopi\xc4\x8dno dru\xc5\xbebo brez politi\xc4\x8dne, ekonomske in verske avtoritete. Vrhunski znanstveniki, ki jih je pripeljal tja, so poskrbeli za skokovit razvoj znanosti, predvsem in\xc5\xbeenirstva in biotehnologije. Med najpomembnej\xc5\xa1imi odkritji je ADAM, tip zarodnih celic iz golih morskih pol\xc5\xbeev, ki ima sposobnost regeneracije po\xc5\xa1kodb in modifikacije \xc4\x8dlove\xc5\xa1kega genoma. Dr. Tenenbaum, ki je ADAM odkrila, je v sodelovanju s poslovne\xc5\xbeem in gangsterjem Frankom Fontaineom razvila prakti\xc4\x8dno uporabne oblike Adama (t. i. plazmide), ki dajejo kupcem nad\xc4\x8dlove\xc5\xa1ke mo\xc4\x8di, vendar pa mora uporabnik redno jemati ADAM, sicer pri\xc4\x8dne fizi\xc4\x8dno in du\xc5\xa1evno razpadati. Po odkritju dr. Tenenbaum, da je mo\xc5\xbeno ADAM mno\xc5\xbei\xc4\x8dno proizvajati z vsaditvijo teh pol\xc5\xbeev v trebuhe deklic (\xc2\xbbmalih sestric\xc2\xab), je nastala cela industrija plazmidov. S\xc4\x8dasoma se je v mestu poglobila razlika med revnimi in bogatimi. Frank Fontaine je ustanovil dobrodelne organizacije za pomo\xc4\x8d ni\xc5\xbejemu razredu. Njegov cilj je bil manipulirati ljudi, da bi prevzel oblast v mestu, siroti\xc5\xa1nice pa so poleg tega slu\xc5\xbeile kot vir deklic za proizvodnjo Adama. Pri\xc4\x8del je tudi s tihotapljenjem prepovedanih predmetov s povr\xc5\xa1ja, npr. verske literature, in postal neizmerno vpliven. Naposled je organiziral upor in posku\xc5\xa1al strmoglaviti Ryana, a je bil upor nasilno zatrt, Fontaine pa naj bi bil ubit. Ryan je prevzel nadzor nad industrijo plazmidov. \xc5\xbde \xc4\x8dez nekaj mesecev se je pojavil nov, skrivnosten voditelj nezadovoljnih mno\xc5\xbeic z imenom Atlas. Leta 1959 je pod njegovim vodstvom izbruhnil nov upor, ki se je hitro raz\xc5\xa1iril po celotnem mestu in povzro\xc4\x8dil kaos. V odgovor je pri\xc4\x8del tudi Ryan genetsko izbolj\xc5\xa1evati svoje podpornike. Da bi nadomestil ustavljeno industrijo Adama, je dr. Suchong po njegovih navodilih pogojil \xc2\xbbmale sestrice\xc2\xab, naj zbirajo snov iz trupel ter ustvaril \xc2\xbbvelike o\xc4\x8dke\xc2\xab, ki jih varujejo._NEWLINE_Igra se pri\xc4\x8dne leta 1960, ko je ve\xc4\x8dina uporabnikov Adama zaradi pomanjkanja \xc5\xbee zblaznela. Igral\xc4\x8dev lik, Jack, se zave sredi gore\xc4\x8dih razbitin letala v morju in odplava do svetilnika v bli\xc5\xbeini, kjer najde batisfero in se z njo spusti v mesto. Irec z vzdevkom Atlas stopi v stik z njim preko radijske povezave in ga vodi naprej. Kmalu ga odkrije tudi Ryan, ki misli da je sovra\xc5\xbeni agent s povr\xc5\xa1ja in po\xc5\xa1lje nadenj svoje genetsko modificirane podanike (\xc2\xbbsplicerje\xc2\xab). Atlas pove Jacku, da je njegova edina mo\xc5\xbenost za pre\xc5\xbeivetje uporaba plazmidov za boj proti \xc2\xbbsplicerjem\xc2\xab. Naro\xc4\x8di mu, naj pobija \xc2\xbbmale sestrice\xc2\xab\xc2\xa0in iz njih pridobiva ADAM. To presli\xc5\xa1i dr. Tenenbaum in prosi Jacka, naj raje re\xc5\xa1uje \xc2\xbbmale sestrice\xc2\xab\xc2\xa0in mu da plazmid, ki nadomesti pol\xc5\xbee, vsajene v njihove trebuhe. Atlas po\xc5\xa1lje Jacka proti podmornici, kjer se skrivata njegova \xc5\xbeena in otrok. Ravno ko prideta do priveza, Ryan uni\xc4\x8di podmornico. Atlas pobesni in prosi Jacka, naj ubije Ryana._NEWLINE_Ko opravi nekaj stranskih nalog, se prebije do Ryanove pisarne, kjer ta mirno igra golf. Nato mu pojasni, kaj se je v resnici zgodilo: Jack je bil pravzaprav rojen pred dvema letoma v mestu kot nezakonski otrok Ryana in plesalke Jasmine. Mati je nujno potrebovala denar, zato je dala zarodek kirur\xc5\xa1ko odstraniti in ga prodala najbolj\xc5\xa1emu kupcu. Ko je Ryan izvedel, da je zarodek kupil Fontaine, jo je v navalu besa ubil. Fontaine je zarodek genetsko spremenil, tako da je izredno hitro odrasel, in ga mentalno pogojil, da uboga njegove ukaze, \xc4\x8de jih spremlja fraza \xc2\xbbwould you kindly\xc2\xab. Nato ga je poslal na povr\xc5\xa1je, kjer Ryan ni mogel do njega. Ko je Fontainu zmanjkalo drugih sredstev v boju proti Ryanu, je ukazal Jacku, naj se vkrca na potni\xc5\xa1ko letalo in ga strmoglavi blizu vhoda v Rapture, kjer ga je nato uporabil kot orodje. Jack namre\xc4\x8d edini lahko uporablja omre\xc5\xbeje batisfer, ki se odklenejo samo z genetskim odtisom Ryanovih krvnih sorodnikov. Ko kon\xc4\x8da z zgodbo, uporabi kontrolno frazo, da ga Jack ubije. Naposled Atlas razkrije svojo pravo identiteto kot Fontaine in prepusti Jacka smrti, ko se ponovno aktivirajo varnostni sistemi. V zadnjem trenutku ga \xc2\xbbmale sestrice\xc2\xab, ki jih je poslala dr. Tenenbaum, usmerijo skozi prezra\xc4\x8devalni sistem, kjer izgubi zavest._NEWLINE_Zbudi se v oskrbi dr. Tenenbaum, ki je \xc5\xbee deaktivirala nekatere njegove pogojene odzive, med njimi glavno kontrolno frazo. Nato ga usmerja po mestu do plazmidov, ki deaktivirajo \xc5\xa1e ostale. Nato po njenih navodilih oble\xc4\x8de oklepljeno potaplja\xc5\xa1ko obleko, da ga \xc2\xbbmale sestrice\xc2\xab\xc2\xa0zamenjajo za \xc2\xbbvelikega o\xc4\x8dka\xc2\xab\xc2\xa0in mu pomagajo priti do Fontainea. Le-ta, stisnjen v kot, si vbrizga ogromne koli\xc4\x8dine Adama, kar ga spremeni v po\xc5\xa1astno mo\xc4\x8dno bitje. Po zaklju\xc4\x8dnem spopadu, v katerem mora igralec onesposobiti Fontainea, sko\xc4\x8dijo nanj \xc2\xbbmale sestrice\xc2\xab\xc2\xa0in mu iz\xc4\x8drpajo ves ADAM, kar ga ubije._NEWLINE_Konec zgodbe je odvisen od tega, koliko \xc2\xbbmalih sestric\xc2\xab\xc2\xa0je igralec med igro re\xc5\xa1il oz. ubil. \xc4\x8ce je re\xc5\xa1il vse ali skoraj vse, poka\xc5\xbee animacija na koncu Jacka, ki jih je vzel s seboj na povr\xc5\xa1je in skrbel zanje, dokler niso odrasle. \xc4\x8ce je skoraj vse pobil, se kon\xc4\x8da igra tako, da Jack po Fontaineovi smrti pobije \xc5\xa1e preostale in vzame njihov ADAM. Zgodbo z jeznim glasom pripoveduje dr. Tenenbaum. Kasneje poka\xc5\xbee animacija ameri\xc5\xa1ko podmornico, ki prispe do razbitin letala na povr\xc5\xa1ju, nakar jo obkro\xc5\xbeijo batisfere s \xc2\xbbsplicerji\xc2\xab, ki napadejo posadko in prevzamejo nadzor nad podmornico ter njenim tovorom jedrskih konic. Pripoved naka\xc5\xbee, da je Jack s pomo\xc4\x8djo \xc2\xbbsplicerjev\xc2\xab\xc2\xa0in Adama zavladal svetu. \xc4\x8ce je igralec tekom igre pobil preve\xc4\x8d \xc2\xbbmalih sestric\xc2\xab, da bi se odvil prvi konec, vendar ne skoraj vseh, je konec podoben drugemu, le da je pripoved dr. Tenenbaum \xc5\xbealostna namesto jezne in se razlikuje v nekaj podrobnostih.\n_START_SECTION_\nIgralni pogon\n_START_PARAGRAPH_\nBioShock poganja izdatno prilagojen igralni pogon Unreal Engine 2.5, ki ga uporabljajo tudi nekatere druge igre podjetja Irrational Games. Posebno pozornost so posvetili izgledu in dinamiki vode v igri, ki uporablja nekatere elemente pogona Unreal Engine 3.0 in za kar so najeli posebnega programerja ter oblikovalca. \xc4\x8ce sistem izpolnjuje zahteve, lahko razli\xc4\x8dica za Windows uporablja prednosti programskega vmesnika Direct3D 10, vendar je razlika v praksi komaj opazna. Za simuliranje fizike uporablja igra pogon Havok Physics, ki poskrbi za realisti\xc4\x8dno gibanje predmetov.\n_START_SECTION_\nIzid\n_START_PARAGRAPH_\nDemonstracijska razli\xc4\x8dica igre (demo), ki prikazuje uvodne animacije in prvih nekaj minut igranja, je iz\xc5\xa1la 12. avgusta 2007 za Xbox 360 in teden kasneje za Windows. Demo za Xbox 360 je v devetih dneh preneslo milijon uporabnikov, kar je bil hitrostni rekord za servis Xbox Live. Na servisu Steam je bil demo na voljo dan pred kon\xc4\x8dnim izidom 21. avgusta. Razvijalci so sprva zanikali ugibanja o razli\xc4\x8dici za PlayStation 3, vendar so 28. maja 2008 predstavniki 2K Games oznanili, da razvijalci 2K Marin delajo na razli\xc4\x8dici tudi za to konzolo, ki je iz\xc5\xa1la pol leta kasneje, 17. oktobra. V primerjavi z izdajo za osebni ra\xc4\x8dunalnik in Xbox 360 vsebuje video posnetke mnogo vi\xc5\xa1je lo\xc4\x8dljivosti, ki izkori\xc5\xa1\xc4\x8dajo dodaten prostor na plo\xc5\xa1\xc4\x8dku Blu-Ray, grafi\xc4\x8dne popravke ter nov igralni na\xc4\x8din - \xc2\xbbsurvivor mode\xc2\xab, pri katerem so nasprotniki mo\xc4\x8dnej\xc5\xa1i in \xc2\xbbvita-komore\xc2\xab\xc2\xa0manj u\xc4\x8dinkovite._NEWLINE_Prvi popravek za Xbox 360 je iz\xc5\xa1el 6. septembra 2007 in servis Xbox Live je zahteval od uporabnikov njegovo namestitev. Popravek je povzro\xc4\x8dil nekaj te\xc5\xbeav s stabilnostjo igre, kar pa je lahko zaob\xc5\xa1el uporabnik sam z dr\xc5\xbeanjem gumbov na plo\xc5\xa1\xc4\x8dku med nalaganjem igre. Druga posodobitev je iz\xc5\xa1la 4. decembra; vsebovala je popravke hro\xc5\xa1\xc4\x8dev v razli\xc4\x8dici za osebne ra\xc4\x8dunalnike in nekaj dodatnih funkcij za oba sistema, med njimi mo\xc5\xbenost deaktivacije \xc2\xbbvita-komor\xc2\xab\xc2\xa0in nov na\xc4\x8din izrisovanja, ki pove\xc4\x8da vidno polje na \xc5\xa1irokih zaslonih. Popravek za PlayStation 3 je iz\xc5\xa1el 13. novembra 2008, odpravil je nekatere te\xc5\xbeave s stabilnostjo in grafiko.\n_START_SECTION_\nOdziv\n_START_PARAGRAPH_\nOdziv kritikov je bil izjemno pozitiven; tudi v nespecializiranih medijih so izpostavili prepri\xc4\x8dljivo vzdu\xc5\xa1je in inteligentno, provokativno zgodbo, ki se opira na filozofijo morale Ayn Rand in spodbuja igralca k razmi\xc5\xa1ljanju. Poleg osnovne teme so v igri opazili ve\xc4\x8d neposrednih aluzij na Ayn Rand in njena dela. Za primer, vzdevek glavnega antagonista, Atlasa, namiguje na naslov njenega najobse\xc5\xbenej\xc5\xa1ega dela Atlas Shrugged, ime Andrew Ryan pa je delni anagram imena avtorice. Pohval je bila dele\xc5\xbena tudi grafi\xc4\x8dna podoba igre, predvsem izgled vode._NEWLINE_\xc5\xa0e tri leta po izidu je bil BioShock pri vrhu lestvic ve\xc4\x8d spletnih strani, ki ra\xc4\x8dunajo povpre\xc4\x8dja ocen kritikov; stran GameRankings ga je tako uvr\xc5\xa1\xc4\x8dala na \xc4\x8detrto mesto med vsemi igrami za Xbox 360 s povpre\xc4\x8dno oceno 94,95\xc2\xa0%, razli\xc4\x8dico za osebni ra\xc4\x8dunalnik pa s povpre\xc4\x8dno oceno 94,44\xc2\xa0% prav tako na \xc4\x8detrto mesto med igrami za to platformo. Podobno je na spletni strani Metacritic, kjer je razli\xc4\x8dica za Xbox 360 najbolje ocenjena igra leta 2007 za to platformo, razli\xc4\x8dica za osebni ra\xc4\x8dunalnik pa tretja najbolj\xc5\xa1a._NEWLINE_Od negativnih plati so kritiki omenili \xc2\xbbvita-komore\xc2\xab, ki pretirano olaj\xc5\xa1ajo prebijanje skozi te\xc5\xbeavne dele igre, te\xc5\xbeavnej\xc5\xa1o kontrolo in slab\xc5\xa1o grafi\xc4\x8dno podobo razli\xc4\x8dice za Xbox 360 napram tisti za osebni ra\xc4\x8dunalnik in na trenutke neposre\xc4\x8deno me\xc5\xa1anico strelske igre ter igranja vlog, ki ne izkori\xc5\xa1\xc4\x8da prilo\xc5\xbenosti obeh \xc5\xbeanrov. Predvsem nasprotniki so po mnenju kritikov preve\xc4\x8d enoli\xc4\x8dni, njihova umetna inteligenca pa pomanjkljiva. Sodelavec spletne strani gamecritics.com je mnenja, da je \xc2\xbbmoralna izbira\xc2\xab\xc2\xa0igralca pretirano \xc4\x8drno-bela in ne vpliva zares na igranje ter odvijanje zgodbe, zaradi \xc4\x8desar je nezanimiva._NEWLINE_Najve\xc4\x8d nezadovoljstva kupcev je povzro\xc4\x8dila uporaba sistema SecuROM za za\xc5\xa1\xc4\x8dito pred kopiranjem, ki je zahteval internetno aktivacijo po vsaki namestitvi igre. Sprva je bilo \xc5\xa1tevilo aktivacij na uporabnika omejeno na dva, nakar je moral uporabnik osebno klicati na SecuROM-ov klicni center v ZDA. To je predstavljalo razmeroma velik stro\xc5\xa1ek za uporabnike iz drugih delov sveta, poleg tega pa je bila telefonska \xc5\xa1tevilka, natisnjena v priro\xc4\x8dniku, napa\xc4\x8dna. V odziv na prito\xc5\xbebe so 2K Games v popravku pove\xc4\x8dali \xc5\xa1tevilo samodejnih aktivacij na pet. Kljub pove\xc4\x8danemu \xc5\xa1tevilu aktivacij in popravku, ki ni upo\xc5\xa1teval ve\xc4\x8dkratnih namestitev na istem ra\xc4\x8dunalniku v kvoto aktivacij, je nezadovoljstvo ostalo, med drugim zaradi zahteve po lo\xc4\x8deni aktivaciji za vsakega uporabnika na istem ra\xc4\x8dunalniku. Poleti 2009 so omejitev namestitev odstranili, \xc5\xa1e vedno pa igra zahteva aktivacijo po prvi namestitvi, ki naj bi jo ukinili po koncu prodaje razli\xc4\x8dice za osebni ra\xc4\x8dunalnik.\n_START_SECTION_\nProdaja\n_START_PARAGRAPH_\nDobre zgodnje ocene kritikov so pripomogle k velikemu prodajnemu uspehu igre. Razli\xc4\x8dica za Xbox 360 je bila tretja najbolje prodajana igra avgusta 2007; po podatkih zalo\xc5\xbenika so do junija 2009 prodali okrog 3 milijone izvodov, do marca 2010 pa \xc5\xa1e milijon ve\xc4\x8d. The Wall Street Journal je poro\xc4\x8dal, da so delnice podjetja Take-Two, ki ima v lasti 2K Games, po objavi prvih ocen igre posko\xc4\x8dile za skoraj 20\xc2\xa0%.\n_START_SECTION_\nNagrade\n_START_PARAGRAPH_\nBioShocku je po prvi predstavitvi na sejmu Electronic Entertainment Expo (E3) leta 2006 podelilo naslov \xc2\xbbigra sejma\xc2\xab\xc2\xa0ve\xc4\x8d igri\xc4\x8darskih spletnih strani, med njimi GameSpot IGN in GameSpy. _NEWLINE_Spletna stran IGN je kasneje BioShock nominirala za igro leta 2007 in mu podelila nagrade za najbolj\xc5\xa1o ra\xc4\x8dunalni\xc5\xa1ko igro leta najbolj\xc5\xa1o umetni\xc5\xa1ko podobo in najbolj\xc5\xa1o uporabo zvoka. Na izboru za igro leta spletne strani GameSpy se je BioShock uvrstil na tretje mesto, prejel pa je nagrade za najbolj\xc5\xa1i zvok, zgodbo in umetni\xc5\xa1ko vodstvo. Nagrado za najbolj\xc5\xa1o zgodbo je dobil tudi na izboru spletne strani GameSpot._NEWLINE_Na izboru videoiger televizijske postaje Spike TV za leto 2007 je prejel Bioshock nazive \xc2\xbbigra leta\xc2\xab, \xc2\xbbnajbolj\xc5\xa1a igra za Xbox 360\xc2\xab\xc2\xa0in \xc2\xbbnajbolj\xc5\xa1a izvirna glasba\xc2\xab, Britanska akademija za filmsko in televizijsko umetnost (BAFTA) pa mu je podelila nagrado za najbolj\xc5\xa1o igro leta 2007.\n_START_SECTION_\nSorodne izdaje\n_START_PARAGRAPH_\nNa podlagi ocen in dobre prodaje prvenca so se odgovorni pri zalo\xc5\xbebi Take-Two odlo\xc4\x8dili financirati izdelavo nadaljevanj BioShocka. BioShock 2 je iz\xc5\xa1el 9. februarja 2010 za sisteme Windows, Xbox 360 in PlayStation 3. Po besedah predsednika podjetja Take-Two je v na\xc4\x8drtu celotna serija nadaljevanj, ki bodo izhajala v razmaku dveh do treh let._NEWLINE_Pred izdajo BioShocka se je na spletu pojavila peticija za izdajo zbirateljske razli\xc4\x8dice. Predstavniki zalo\xc5\xbenika so sporo\xc4\x8dili, da bodo pripravili izdajo z omejeno naklado za zbiratelje, \xc4\x8de zbere peticija 5000 podpisov, kar se je zgodilo v zgolj petih urah. Hkrati z osnovno izdajo je tako iz\xc5\xa1la \xc5\xa1e zbirateljska (BioShock Limited Edition), ki vsebuje plo\xc5\xa1\xc4\x8dek z igro, DVD s posnetki razvoja igre, soundtrack in figurico \xc2\xbbvelikega o\xc4\x8dka\xc2\xab\xc2\xa0v \xc5\xa1katli, ki jo je oblikoval zmagovalec grafi\xc4\x8dnega nate\xc4\x8daja na spletni strani Cult of Rapture._NEWLINE_Vzporedno z izdajo igre sta lo\xc4\x8deno, v digitalni obliki iz\xc5\xa1la \xc5\xa1e grafi\xc4\x8dna knjiga BioShock: Breaking the Mold (13. avgusta) s skicami in posnetki grafi\xc4\x8dnih elementov in soundtrack igre (24. avgusta), ki vsebuje glasbeno podlago skladatelja Garryja Schymana.\n_START_SECTION_\nFilm\n_START_PARAGRAPH_\n9. maja 2008 so predstavniki podjetja Take Two sporo\xc4\x8dili, da so podpisali pogodbo z Universal Studios za snemanje filmske priredbe BioShocka; scenarij zanj naj bi napisal John Logan, re\xc5\xbeiral pa naj bi ga Gore Verbinski. Iz\xc5\xa1el naj bi leta 2010, vendar je bilo ustvarjanje prekinjeno zaradi te\xc5\xbeav s financiranjem. Re\xc5\xbeisersko vlogo je nato prevzel Juan Carlos Fresnadillo, Gore Verbinski je sodeloval le \xc5\xa1e kot producent, kar pa ni bilo pogodu umetni\xc5\xa1kemu direktorju Kenu Levineu, zato je izkoristil pravico odlo\xc4\x8danja in ukinil projekt.'